Eka Sharif

Nur Atiqah Shariffuddin (lahir 31 Oktober 1989) atau lebih dikenali sebagai Eka Sharif ialah seorang penyanyi wanita Malaysia. Beliau mula mendapat perhatian umum sebagai salah seorang peserta Akademi Fantasia musim ke-9.

Eka menandatangani kontrak rakaman bersama MAP Music. Pada tahun 2016, beliau melancarkan single sulungnya, "Mengenal Cinta". Selain kerjaya muzik, beliau turut berbakat dalam tarian dan peragaan.

Kehidupan awal
Eka dilahirkan pada 31 Oktober 1989 di Hospital Kuala Lumpur, Kuala Lumpur dan dibesarkan di Kajang, Selangor. Beliau berkelulusan dalam Diploma Kesetiausahaan di Kolej Universiti Metropolitan Kuala Lumpur (KLMUC).

Kerjaya
Sebelum menjadi penyanyi, Eka memulakan kerjaya awal sebagai penari dan pernah menganggotai beberapa kumpulan tarian. Beliau juga pernah menjadi penari latar untuk Siti Nurhaliza dan beberapa majlis anugerah hiburan termasuk Anugerah Industri Muzik (AIM).

Pada tahun 2011, beliau terpilih sebagai salah seorang daripada 14 peserta Akademi Fantasia (AF) musim kesembilan yang turut disertai oleh Ayda Jebat, Amir Jahari dan Raqib Majid. Beliau tersingkir di konsert minggu kedua.

Selepas tamat AF9, pada 2014, beliau bersama Isyariana Che Azmi (kemudian menjadi peserta Akademi Fantasia musim ke-13) menyertai duo Hanarose yang ditubuhkan oleh Cat Farish. Kumpulan ini bernaung di bawah Godzilla Boombox milik Cat dan seterusnya mengeluarkan single sulung mereka bertajuk "Girlfriend" pada April 2014, diikuti oleh single kedua, "Deritaku" yang terpilih sebagai runut bunyi filem Pengantin Malam. Hanarose dibubarkan pada 2016.

Pada 8 Julai 2016, Eka menandatangani kontrak bersama MAP Music dan melancarkan single sulungnya, “Mengenal Cinta”, hasil ciptaan beliau sendiri dan Ardiv Jauhari yang menceritakan tentang seseorang yang baru mengenal cinta dan belajar untuk setia. Beliau kemudian melancarkan single keduanya yang bertajuk “Sepenuh Jiwa” pada 24 November 2017, hasil nukilan Puyu dan Razif selaku gitaris Projector Band.

Beliau juga aktif menyanyikan lagu-lagu saduran di aplikasi Smule, sekaligus menerima jolokan Ratu Smule.

Pada tahun 2018, Eka muncul dengan lagu duet pertamanya bersama Projector Band yang bertajuk “Percaya Hati”. Ia mendapat tontonan lebih dari 3 juta di YouTube.

Kehidupan peribadi
Eka melangsungkan perkahwinannya dengan Nazrulnaim Abdul Jabar pada 19 Julai 2020. Beliau sebelum ini pernah menangguhkan perkahwinan sebanyak dua kali susulan penularan pandemik COVID-19. Pada Oktober 2020, beliau mengumumkan kehamilannya. Eka dan suami, Nazrulnaim dikurniakan seorang anak lelaki, Luth Mateen yang dilahirkan pada 17 April 2021.

Diskografi

Catatan

Rujukan

Pautan luar
 Laman web rasmi
 
 
 

Kelahiran 1989
Orang hidup
Orang Malaysia berketurunan Melayu
Muslim Malaysia
Orang dari Kuala Lumpur
Penyanyi wanita Malaysia
Penyanyi berbahasa Melayu
Peserta Akademi Fantasia
Alumni Kolej Universiti Metropolitan Kuala Lumpur